कलाकार ने यक्षिणी की इस मूर्ति में अपनी सारी कल्पना निचोड़ दी है। इतिहास के पन्नों में गुम हो गए उस अंजान कलाकार ने जितनी लगन से इसे बनाया है वो देखते ही बनता है। स्त्री शरीर की एक-एक बारीकी को मूर्ति में बड़ी ही खूबसूरती से उकेरा गया है। यक्षिणी की इस मूर्ति के बालों को बहुत ही कलात्मक ढंग से बांधा गया है। स्कार्फ से जो बाल निकल गए हैं वो लटें चेहरे पर बिखरी हुई हैं। स्कार्फ के ऊपर मोतियों की लड़ी लटकी हुई है। मूर्ति के दायें कंधे से होते हुए दुपट्टा उसके दांये हाथ में अटका हुआ है।